Pressemeddelelse, torsdag d. 21. marts 2019 kl. 10.00

**Heartland offentliggør Hot Chip, The Minds of 99 og syv andre musiknavne**

Heartland tilføjer i dag ni artister til musikprogrammet anført af den britiske electrorock-kvintet Hot Chip og tidens varmeste danske rockband The Minds of 99. Dagens offentliggørelse byder desuden på to stærke sangerinder, en elektronisk nattefest, et 40-års jubilæum og akustiske aftener med tre af landets dygtigste musikere.

Heartland kan med dagens offentliggørelse næsten fuldende dette års musikprogram. Programmet tæller i forvejen hovednavne som Solange, The Good, the Bad & the Queen og The Smashing Pumpkins. I dag bliver der føjet yderligere ni artister til musikprogrammet:

**Hot Chip**, **The Minds of 99**, **Tina Dickow**, **Den Sorte Skole**, **Seinabo Sey**, **Laid Back**, **Tim Christensen**, **Mads Langer** og **Steen Jørgensen**.

**Hot Chip – lørdag d. 1. juni**

Den britiske electrorock-kvintet **Hot Chip** har, siden de debuterede for 15 år siden med albummet *Coming on Strong*, sat sig tungt på positionen som ’det tænkende menneskes festband’. Det har de gjort med en eklektisk lyd, der trækker tråde til både hiphop, soul og house.

Siden debuten har de udgivet en konstant strøm af anmelderroste studiealbum og dansable ørehængere som *Over and Over*, *One Life Stand* og selvfølgelig det Grammy-nominerede megahit *Ready for the Floor*. Så der er lagt op til en gedigen dansefest i den midtfynske sommersol, når Alexis Taylor og resten af Hot Chip gæster Heartland 2019.

**The Minds of 99 – fredag d. 31. maj**

Siden deres selvbetitlede debutalbum fra 2014 har Niels Brandt og **The Minds of 99** været på alles læber med tre anmelderroste album og utallige radiohits. Med deres finurlige tekster og post-punkede lyd har de vundet nærmest alle prestigefyldte musikpriser, man kan komme i nærheden af herhjemme; senest ved GAFFA-Prisen, hvor de hjemtog statuetter i alle fem kategorier, de var nomineret i.

The Minds of 99 er bredt anerkendte for deres evner som liveband. Fyens Stiftstidende har kaldt dem ”et af 2010’ernes mest visionære, talentfulde og kompromisløse bands”, mens Soundvenue ganske enkelt har udråbt dem som ”et af Danmarks allerbedste live-bands”. Det får de lov til at bevise på Heartland til sommer.

**Tina Dickow – torsdag d. 30. maj**

Den aarhusianske singer-songwriter **Tina Dickow** er en af landets mest markante sangerinder over de seneste 20 år. Fra hun bragede ind på scenen med singlen *Your* *Waste Of Time* i 1998, der blev ’Ugens Uundgåelige’ på DR P3, har hun været fast inventar på hitlisterne med sine ærlige, nærværende sange.

Sidste år i september udgav hun sit syvende studiealbum, *Fastland*, der gik nummer et på den danske albumhitliste – ligesom Tina Dickows seneste fire studiealbum samt opsamlingsalbummet *Welcome Back Colour* også har gjort det. Hun har i løbet af sin karriere modtaget et hav af priser, heriblandt Kronprinsparrets Kulturpris i 2008, to Robert-priser i 2010 for soundtracket til spillefilmen *Oldboys* samt GAFFA-Prisen for Årets danske sangerinde hele fire gange.

**Den Sorte Skole – fredag d. 31. maj**

Simon Dokkedal og Martin Højland – bedre kendt som **Den Sorte Skole** – kommer med garanti til at sætte ild under Heartland 2019, når de lukker Highland-scenen fredag aften. Gennem genretranscenderende samples fra obskure udgivelser fra hele verden tager duoen sit publikum med på en rejse gennem tid og rum, der skaber en unik koncertoplevelse, man sent vil glemme – ofte assisteret af inddragende visuals fra anerkendte danske kunstnere.

Vi kan endnu ikke afsløre, hvordan Den Sorte Skole vil lyse Heartland op til sommer, men vi tør godt love, at 2017-modtagerne af Kronprinsparrets Kulturpris nok skal sende Heartland-publikummet godt ud i natten fredag aften.

**Seinabo Sey – lørdag d. 1. juni**

Den svenske soul-sangerinde **Seinabo Sey** bragede i 2013 ind på den internationale musikscene med sin allerførste single, *Younger*, som ligeledes blev første nummer på det anmelderroste debutalbum *Pretend*, der udkom i 2015. Den eksplosive start på karrieren blev særligt bemærket i hjemlandet Sverige, hvor hun blev udråbt som ’Årets Nykomling’ (Årets nye navn) ved den svenske Grammy i 2015, hvor hun senere har modtaget priser som bl.a. årets popnavn i 2016 og for årets album i 2018.

I efteråret 2018 udgav hun sit andet studiealbum *I’m a Dream*, hvor Seinabo Seys fantastiske, soulvokal for alvor kommer til sin ret. Så hvis sommervarmen endnu ikke helt har indfundet sig på Heartland, så gør den det i hvert fald, når Seinabo Sey indtager festivalen om lørdagen.

**Laid Back – torsdag d. 30. maj**

Der bliver tale om en vaskeægte verdenspremiere, når duoen **Laid Back** for første gang optræder med deres 40-års jubilæumsshow med fuldt band. Tim Stahl og John Guldberg grundlagde Laid Back i slutningen af 70’erne og fik få år senere et verdensomspændende gennembrud med megahittene *White Horse* og *Sunshine Reggae*. I 1990 udgav de deres tredje evergreen med *Bakerman*, der blev ledsaget af en musikvideo af Lars Von Trier.

Kort inden Heartland udgiver duoen deres 14. studiealbum, som får titlen *Healing Feeling*. Så man kan glæde sig til en rejse gennem 40-års musikhistorie med både nye og gamle hits, når Laid Back indtager slotsparken ved Egeskov til sommer.

**Acoustic evenings**

De tre danske musikere Tim Christensen, Mads Langer og Steen Jørgensen kommer til at give koncerter under overskriften ’Acoustic evenings’ henholdsvis fredag, torsdag og lørdag. De akustiske koncerter kommer til at finde sted i Talks-teltets intime rammer.

**Tim Christensen – fredag d. 31. maj**

Den 44-årige singer-songwriter **Tim Christensen** har været en fast del af den danske musikscene, siden han som bare 14-årig var med til at starte bandet Dizzy Mizz Lizzy i 1988. Bandet gik fra hinanden ti år senere, og i 2000 udgav Tim Christensen sit første soloalbum, der bl.a. indeholdte hitsinglen *Love is a Matter of…*

Tim Christensen har siden udgivet yderligere tre soloalbum, inden han igen fandt sammen med resten af Dizzy Mizz Lizzy i 2014. På Heartland er han dog på egen hånd, når han giver en intimkoncert fredag aften i Talks-teltet.

**Mads Langer – torsdag d. 30. maj**

En af dem, som Tim Christensen har arbejdet sammen med i løbet af karrieren, er 35-årige **Mads Langer**, som ligeledes kan opleves under ’Acoustic evenings’. Mads Langer udgav sin første single, *Breaking News*, i 2005, som blev udvalgt som ’Ugens Uundgåelige’ af DR P3. Det brede gennembrud kom i 2011 med singlen *You’re Not Alone*, som blev den mest spillede sang på både P3 og P4 det år.

Siden har Mads Langer med hits som *Elephants*, *Fact-fiction* og *The River Has Run Wild* etableret sig som en af landets ypperste hitmagere. På Heartland kan han opleves i en særlig akustisk optræden.

**Steen Jørgensen – lørdag d. 1. juni**

Sort Sol-frontmanden **Steen Jørgensen** vender tilbage til Heartland efter en anmelderrost koncert i 2017. Dengang skrev Soundvenue bl.a., at ”Sort Sol strålede majestætisk”. I år er Steen Jørgensen på egen hånd, når han fuldender ’Acoustic evenings’-programmet med en intim koncert lørdag aften.

Steen Jørgensen har siden debuten med punkbandet Sods (forløberen til Sort Sol) i 1977 været en af dansk musiks mest karakteristiske stemmer – både med Sort Sol og som solist med solo-projektet Standards for Living.

Musikprogramchef og direktør for Heartland, Ulrik Ørum-Petersen, udtaler:

*”Med dagens annoncering er vi nu 95 % i mål med musikprogrammet, og jeg synes, at vi står med et af sommerens stærkeste og mest unikke line-ups. Vi er godt på vej imod endnu en udsolgt festival, og jeg er ikke i tvivl om, at Heartland 2019 bliver vores til dato bedste og mest magiske festival.”*

**Flere navne de kommende måneder**

Med dagens ni artister er der nu offentliggjort 29 navne til årets musikprogram, som dermed nærmer sig sin endelige form. Frem mod festivalen vil der løbende blive offentliggjort flere navne fra hele verden inden for MUSIC, ART, TALKS og FOOD. De vil alle kunne opleves på Heartland 2019, der finder sted fra torsdag d. 30. maj til lørdag d. 1. juni 2019.

**BILLETSALG**

**Partoutbillet**: 1.950 DKK ekskl. gebyr

**Partoutbillet, børn (6-12 år)**: 650 DKK ekskl. gebyr

**Partoutbillet, børn (0-5 år):** 25 DKK ekskl. gebyr

**Endagsbillet (torsdag, fredag el. lørdag)**: 950 DKK ekskl. gebyr

**Endagsbillet, børn (6-12 år)**: 275 DKK ekskl. gebyr

**Endagsbillet, børn (0-5 år)**: 25 DKK ekskl. gebyr

**OVERNATNINGSTILBUD**

**Campingpas (v. eget telt, iglotelt, cardboard- eller tenthouse)**: 200 DKK ekskl. gebyr

**Opslået iglotelt (2 pers.)**: 650 DKK ekskl. gebyr

**Cardboardhouse (2 pers.)**: 850 DKK ekskl. gebyr

**Tenthouse (2 pers.)**: 2.150 DKK ekskl. gebyr

**Plads til medbragt campingvogn/autocamper (uden strøm)**: 950 DKK ekskl. gebyr

**Plads til medbragt campingvogn/autocamper (med strøm)**: 1.750 DKK ekskl. gebyr

***Boutique telt (2-4 pers.)****: 5.955 DKK – 8.955 DKK ekskl. gebyr - VENTELISTE*

***Mini lodge (2 pers.)****: UDSOLGT*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // peter.storgaard@have.dk // 28 49 33 86

Kristina Sindberg // kristina@have.dk // 24 86 01 84

Heartland:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland er støttet af:**

Faaborg Midtfyn Kommune

Udvikling Fyn